Ljubljana, 8. 12. 2021

**SPOROČILO ZA JAVNOST**

**Trinajst slovenskih filmov bo končno spet doma**

Po več kot petdesetih letih se v Slovenijo vrača trinajst slovenskih celovečernih filmov (negativ slike in tona), ki so bili na podlagi pogodbe o depozitu med Jugoslovansko kinoteko in Republiškim komitejem za kulturo SR Slovenije 15. 2. 1968 s strani producenta Triglav filma predani v hrambo Jugoslovanski kinoteki v Beogradu. V Sloveniji takrat namreč nismo zagotavljali primernega depoja za hrambo filmov na zelo gorljivem nitratnem filmskem traku. Gre za izvirno filmsko gradivo za filme, ki sodijo v slovensko filmsko klasiko (med njimi je tudi prvi slovenski igrani celovečerni film Na svoji zemlji) in so delo legendarnih filmskih režiserjev:

- Franceta Štiglica: Na svoji zemlji (1948), Trst (1951), Svet na kajžarju (1952), Balada o trobenti in oblaku (1961);

- Jožeta Galeta: Kekec (1951);

- Bojana Stupice: Jara gospoda (1953);

- Franceta Kosmača: Dobri stari pianino (1959), Ti loviš (1961);

- Mirka Groblerja: Dobro morje (1958);

- Jožeta Babiča: Tri četrtine sonca (1959), Veselica (1960);

- Janeza Kavčiča: Akcija (1960);

- Františka Čapa: Naš avto (1962).

Arhiv Republike Slovenije in Jugoslovanska kinoteka sta po izdanem soglasju Vlade RS 26. 11. 2021 podpisala pogodbo o nadomestilu za hrambo in varstvo omenjenih trinajstih filmov. Nadomestilo za hrambo od leta 1991 dalje je bilo že poravnano in filme bomo lahko končno prepeljali v Slovenijo. Za sodelovanje in podporo pri sklenitvi in izpeljavi tega pomembnega dogovora se posebej zahvaljujemo Ministrstvu za kulturo, Ministrstvu za zunanje zadeve in slovenskemu veleposlaništvu v Beogradu.

Gre za izjemno pomemben del slovenske kulturne in filmske dediščine. Izvršitev pogodbe med Arhivom Republike Slovenije in Jugoslovansko kinoteko bo s simbolično primopredajo filmov potekala ob pričetku dnevov slovenskega filma v sredo, 8. decembra 2021 zvečer, v prostorih Jugoslovanske kinoteke v Beogradu. Neprecenljiv zaklad pa doma, v Arhivu Republike Slovenije – Slovenskem filmskem arhivu, pričakujemo v četrtek, 9. decembra 2021, v popoldanskih urah.

Ko bodo filmi res prispeli v Arhiv Republike Slovenije v Ljubljani, vas bomo obvestili.

Z lepimi pozdravi,

dr. Bojan Cvelfar  
direktor